Imtella' Novembru 10, 2021 Tfajla ta' 17-il sena fi Franza li kienet irrapportata nieqsa nstabet ftit iktar minn jum wara li għebet, meta allegatament ġiet maħtufa. It-tfajla telqet għal ġirja mid-dar tal-ġenituri tagħha t-Tnejn waranofsinhar, iżda baqgħet ma rritornatx. Missierha ħareġ ifittixha fir-rotta li kien jaf li s-soltu tieħu fil-foresta Bellebranche, u sab il-mobile tagħha mal-art flimkien mal-arloġġ bil-GPS, li kellu traċċi tad-demm. Tfittxija kbira għat-tfajla, b'madwar 200 pulizija, klieb tas-servizz, ħelikopters u anki għaddasa, ma tat l-ebda riżultat, u raġel li ġie interrogat inħeles mingħajr akkużi. L-iżvolta fil-każ seħħet it-Tlieta filgħaxija, meta t-tfajla daħlet f'takeaway fi stat ta' xokk. Xhieda fuq il-post qalu li t-tfajla, li kellha d-demm fuq ħwejjiġha, ħarġet tiġri minn karozza u daħlet fil-ħanut titlob l-għajnuna, bil-karozza taħrab minn fuq il-post. Il-prosekuturi qalu li qed ikomplu jinvestigaw iċ-ċirkostanzi madwar l-għajbien tat-tfajla.